## La Generalitat participa en la presentació de la Copa Faulcombridge de tenis que se celebrarà en el Club de Tenis València

*** En esta edició de la prova, que es disputarà entre el 5 i el 12 d’octubre, es faran activitats en solidaritat amb els pobles afectats per la riuada**

El director general d’Esport, Luis Cervera, ha participat en la presentació de la 92a edició de la Copa Faulcombridge de tenis que es disputarà en el Club de Tenis València entre el 5 i el 12 d’octubre. La prova, que ostenta la categoria Challenger 125 del circuit professional, comptarà amb la participació dels tenistes valencians Pedro Martínez (67 en l’ATP) i Carlos Taberner (104).

En este sentit, Luis Cervera ha destacat que este torneig cal situar-lo en el “gran moment que viu el tenis de la Comunitat Valenciana, amb els clubs, les acadèmies i les escoles esportives municipals, així com el gran nombre de participants d’este esport”. Cervera també ha assenyalat “la gran faena que està realitzant la Federació Valenciana de Tenis”.

A més, el director general d’Esport ha volgut donar les gràcies al director de la prova, Pablo Andújar, “el líder del projecte, una persona que en formar part de l’ATP ens aporta la seua experiència i professionalitat, així com totes les innovacions del tenis modern”.

Esta edició de la Copa Faulcombridge ha volgut posar el focus en les poblacions afectades per la dana. Així, es duran a terme iniciatives com l’exhibició de tenis en els carrers de Catarroja o la presència de jugadors de clubs afectats pel temporal exercint d’arreplegapilotes.

Així mateix, també s’han programat competicions de tenis en cadira de rodes, una taula redona sobre tenis, inclusió i futur i una competició per als tenistes del planter valencià, entre altres.

En la presentació de la competició també han participat el president de la Diputació, Vicent Mompó; la regidora d’esports de l’Ajuntament de València, Rocío Gil, i el president del Club de Tenis València, Ole Andersen, a més del director del torneig, Pablo Andújar.

Fecha: 30/09/2025